《镜川先生宅赏白牡丹得白字》
明代·李东阳

玉堂天上清，玉版天下白。幸从清切地，见此纯正色。

露苞春始凝，脂萼晓新坼。檀深蔼薰心，绛浅微近积。

终焉保贞素，不涴脂与泽。先生无物玩，聊以物自适。

澹哉君子怀，富贵安可易。临轩抚流景，爱此不忍摘。

我亦惜春心，逢花作花客。先生顾客笑，偶此非宿昔。

客去花未阑，嫣然共今夕。

作者简介：李东阳（1447年－1516年），字宾之，号西涯，谥文正，明朝中叶重臣，文学家，书法家，茶陵诗派的核心人物。湖广长沙府茶陵州（今湖南茶陵）人，寄籍京师（今北京市）。天顺八年进士，授编修，累迁侍讲学士，充东宫讲官，弘治八年以礼部侍郎兼文渊阁大学士，直内阁，预机务。立朝五十年，柄国十八载，清节不渝。文章典雅流丽，工篆隶书。有《怀麓堂集》、《怀麓堂诗话》、《燕对录》。